রাধা কালাচাঁদ মন্দির

শ্রী শ্রী রাধা কালাচাঁদ মন্দির টাঙ্গাইল জেলার মির্জাপুর উপজেলার জামুর্কী ইউনিয়নের পাকুল্যা গ্রামে অবস্থিত এবং ১১৯৫ বঙ্গাব্দে  প্রতিষ্ঠা একটি হিন্দু মন্দির । মন্দিরটি কারুকার্য দেখে স্বর্ণ দিয়ে মোড়ানো মনে হওয়ায় এটি ‘স্বর্ণ মন্দির’ নামেও পরিচিত । 

 ইতিহাস ও প্রতিষ্ঠা 
১১৯৫ বঙ্গাব্দে রাম মোহন সাহা ও গৌর মোহন সাহা নামের দুই ভাই মন্দিরটি প্রতিষ্ঠা করেন ।

আগে একতলা পাকা মন্দিরটি দুই বার সংস্কার করা হয়। সম্প্রতি এলাকার সমাজ হিতৈষী ব্যক্তিরা মন্দিরটিকে বাংলাদেশসহ দেশ-বিদেশে অন্যতম কারুকার্যসমৃদ্ধ ঐতিহাসিক মন্দির হিসেবে প্রতিষ্ঠার লক্ষ্যে পুনর্নির্মাণের উদ্যোগ নেন। চার বছর পূর্বে প্রায় ৬০ ফুট উঁচু মন্দিরটি নতুন রূপে নির্মাণ কাজ শুরু করেন তারা। এর আগে বাংলাদেশ ও ভারতসহ বেশকিছু দেশের মন্দির পরিদর্শন করে মন্দিরটির নক্সা তৈরি করা হয়। মন্দিরটি নির্মাণে ভারতের মুর্শিদাবাদ থেকে কারুশিল্পী আনা হয়। এছাড়া ঢাকা চারুকলা ইনস্টিটিউটের শিল্পীরা ছাড়াও দেশের নামকরা কারুশিল্পীদের সহযোগিতা নেয়া হয়েছে এটি নির্মাণে। মন্দিরটির মধ্যে বিভিন্ন দেবদেবীর প্রতিকৃতি নিপুণভাবে তৈরি করা হয়েছে। পুণ্যার্থী ও দর্শণার্থীদের আকর্ষণ করার জন্য মন্দিরটিতে সোনালি রঙের প্রলেপ দেয়া হয়েছে। দূর থেকে মনে হয় এটি একটি স্বর্ণ খচিত মন্দির। অনেকে এই মন্দিরটিকে বাংলার ‘স্বর্ণ মন্দির’ হিসেবেও আখ্যা দিচ্ছেন।

সর্বশেষ ১৪২৩ বঙ্গাব্দ বা ইংরেজি ২০১৬ সালে মন্দিরটির অবকাঠামোগত উন্নয়নের উদ্যোগ নেয় স্থানীয়রা। বর্তমানে মন্দির প্রাঙ্গণে একটি গ্রন্থাগার, অতিথিশালা (নির্মাণাধীন), নাট মন্দির, শিব মন্দির ও রন্ধনশালা রয়েছে।

 পূজা অর্চনা 
মন্দিরটি প্রতিষ্ঠার পর থেকে এখানে গীতাপাঠ, মহানাম যজ্ঞানুষ্ঠান, শ্রীকৃষ্ণের জন্মাষ্টমী, দোলযাত্রা ও ঝুলনযাত্রা সহ সারা বছর সনাতন ধর্মাবলম্বীদের বিভিন্ন ধর্মীয় অনুষ্ঠান হয়ে থাকে।

 তথ্যসূত্র 

বিষয়শ্রেণী:শিব মন্দির
বিষয়শ্রেণী:১৮শ শতাব্দীর হিন্দু মন্দির
বিষয়শ্রেণী:টাঙ্গাইল জেলার হিন্দু মন্দির